חודש לאחר שנדחה משפטם של רוני רון ומארי פיזם היום הוא החל. רון ופיזם, המואשמים ברצח בתה של מארי רוז, הגיעו היום לדיון בעניינם בבית המשפט המחוזי בפתח תקווה. במהלך הדיון שנערך באולמו של השופט טל, קבלה פרקליטתה של מארי פיזם, עו"ד רויטל סוויד, על הדלות של כתב האישום ואמרה "כתב האישום רזה ודל, ובלקוניות של כתב האישום יש טעם לפגם".
בית המשפט הגיב על טענותיה של סוויד באמרו: "לאחר ששמענו את דבריה של עורכת הדין, אנו סוברים שהטענות משמעותיות, אך השלב בו נמצא המשפט עוד מוקדם להחלטה בעניין". במידה ואכן יתקבלו טענותיה של הפרקליטה, יספגו המשטרה והפרקליטות מכה קשה.
בשיחה עם חדשות 2 באינטרנט אמרה סוויד כי "כתב האישום הוא לקוני ורזה, ואינו מצביע כלל על אופן ביצוע הרצח".